በአምቦ የቦምብ ጥቃት ያደረሱ በቁጥጥር ስር መዋላቸው ተገለጸ
አምቦ፤ በአምቦ ከተማ ለጠቅላይ ሚኒስትር ዶክተር አብይ አህመድና ለለውጥ አመራሩ የድጋፍ ሰልፍ ሲካሄድ የቦምብ ጥቃት ያደረሱ ሰዎች በቁጥጥር ስር መዋላቸው ተገለጸ። የአምቦ ከተማ ከንቲባ አቶ ሃይሉ ዲሪሳ ለአዲስ ዘመን እንደገለጹት፤የቦምብ ጥቃቱ የተፈጸመው ለድጋፍ ሰልፍ ወደ ከተማዋ ይገቡ በነበሩ ፈረሰኞች ላይ ሲሆን፤ በሰዎች ላይም ጉዳት ደርሷል። ጉዳት የደረሰባቸው ሰዎች በአምቦ ዩኒቨርሲቲ ሆስፒታል ህክምና የተደረገላቸው ሲሆን፤ የከተማዋ አስተዳደር ጉዳዩን እየተከታተለው መሆኑንም አመልክተዋል። ምንም እንኳ የቦምብ ጥቃት ቢያጋጥም የድጋፍ ሰልፉ በተሳካ ሁኔታ መካሄዱን አቶ ሃይሉ አስታውቀዋል። ኢ.ቢ.ሲ የኦሮሚያ ፖሊስ ኮሚሽን መግለጫ ጠቅሶ እንደዘገበው፤ በጥቃቱ 29 ሰዎች ላይ ቀላል ጉዳት መድረሱን እና 28ቱ ህክምና አግኝተው ወደ መጡበት ተመልሰዋል። በጥቃቱ የተጠረጠሩ ስድስት ሰዎች በቁጥጥር ስር መዋላቸውንም ኮሚሽኑ አስታውቀዋል።አዲስ ዘመን የካቲት 16/2012ለምለም መንግስቱ 